REGULAMENTUL (CE) NR. 867/2009 AL COMISIEI
din 21 septembrie 2009
de modificare și corectare a Regulamentului (CE) nr. 1242/2008 de stabilire a unei tipologii comunitare pentru exploatații agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul nr. 79/65/CEE al Consiliului din 15 iunie 1965 de creare a unei rețele de colectare de date contabile agricole privind veniturile și activitatea economică a exploatațiilor agricole în Comunitatea Economică Europeană (1), în special articolul 4 alineatul (4), articolul 6 alineatul (2) și articolul 7 alineatul (3),
întrucât:
(1)
Anexa I partea C la Regulamentul (CE) nr. 1242/2008 al Comisiei (2) a definit tipurile de activități agricole. Anumite exploatații specializate în animalele erbivore nu pot fi clasificate pe baza definițiilor respective, iar pentru alte exploatații nu s-a obținut clasificarea cea mai potrivită.
(2)
Anexa II partea B la Regulamentul (CE) nr. 1242/2008 stabilește norme de grupare a claselor de dimensiuni economice. Aceste norme limitează posibilitatea statelor membre de a elabora planuri de selecție mai adecvate.
(3)
Unele descrieri și denumiri utilizate în anexa I și anexa IV la Regulamentul (CE) nr. 1242/2008 sunt confuze și, prin urmare, necesită clarificări.
(4)
Descrierea și codul anumitor produse menționate în Regulamentul (CE) nr. 1242/2008 și enumerate în Regulamentul (CE) nr. 868/2008 al Comisiei din 3 septembrie 2008 privind fișa exploatației care urmează a fi utilizată în scopul determinării veniturilor exploatațiilor agricole și analizării activității economice a acestor exploatații (3) au fost modificate de Regulamentul (CE) nr. 781/2009 din 27 august 2009.
(5)
În plus, denumirile anumitor tipuri de activități agricole utilizate în anexa I la Regulamentul (CE) nr. 1242/2008 ar trebui corectate în unele versiuni lingvistice. Pentru o mai bună coerență, termenul „holding” ar trebui eliminat din denumirea unui tip de activitate agricolă, iar pentru o mai bună înțelegere, în denumirile unor tipuri de activități agricole, ar trebui înlocuiți anumiți termeni care desemnează categorii de păsări de curte.
(6)
Prin urmare, Regulamentul (CE) nr. 1242/2008 ar trebui să fie modificat și corectat în consecință.
(7)
Măsurile prevăzute de prezentul regulament sunt conforme cu avizul Comitetului comunitar pentru rețeaua de date contabile agricole,
ADOPTĂ PREZENTUL REGULAMENT:
Articolul 1
Anexele I, II și IV la Regulamentul (CE) nr. 1242/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua publicării în Jurnalul Oficial al Uniunii Europene.
Se aplică începând cu exercițiul contabil 2010, pentru rețeaua de date contabile agricole, iar pentru anchetele asupra structurii exploatațiilor agricole, începând cu ancheta din anul 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 septembrie 2009.